Era-Iliada_web	Entre vosati se trapen es mès valents aquèus; aqueth qu’era sua animositat l’ahisque a combàter contra jo, que s’auance e serà campion damb eth divin Hectòr: prepausi aquerò que seguís e que Zèus ne sigue testimòni: s’aqueth damb era sua lança de bronze artenh trèir-me era vida, que me espòlie des armes, que se les hèsque a vier enes concaves naus, e qu’autrege eth mèn còs as mèns, entà qu’es troians e es sues esposes lo pugen en lenhèr; e se jo l’aucissa ada eth, per autrejar-me Apòllo tau glòria, me harè a vier es sues armes ena sagrada Ilion, les penjarè en temple der arquèr Apòllo, e manarè eth cadavre entàs naus, de molti bancs, entà qu’es aquèus, de longa cabeladura, li hèsquen es funeralhas e l’erigisquen un tumulus ara vòra der espaciós Helespont.